De Rust Ekofees in volle swang | George Herald
De Rust Ekofees in volle swang
Een van die vele velduitstappies tydens verlede jaar se Ekofees. Foto verskaf.
SUID-KAAP NUUS - Die De Rust Ekofees wat Dinsdag begin het, het nog 'n vol program wat Sondag ten einde loop.
Volgens dr. Suzaan Delport, wat die fees reël is dit die enigste fees wat met een geleentheid die vier pilare van 'n volhoubare lewenswyse (water, grond, hernubare energie en afval) aanspreek, die wondere van die natuurskoon besing, al die individue wat deur die dorp beweeg en daar woon betrek, en erkenning gee aan die Skepper.
Die omvang en verskeidenheid van die fees is duidelik as gekyk word na die 35 nasionale kundiges wat tydens die fees praatjies, besprekings, uitstappies en demonstrasies aanbied.
'n Deurlopende tema van die fees, wat in 2013 vir die eerste keer aangebied is, is volhoubaarheid. Tydens vandag se program word daar klem gelê op effektiewe voedselproduksie en afvalbestuur wat sanitasie insluit.
'n Sessie om nie mis te loop nie, is die maak van opvoedkundige speelgoed vanuit herwinningsmateriaal deur Linda Hill.
Vanaf vandag (Donderdag) tot en met Saterdag word die program daagliks ingelei deur lesings oor onder andere plante (Louis Jordaan, Judd Kirkel-Welwitch), ekosisteme (Erik Holm), voëls (Peter Ginn) en spinnekoppe (Erik Holm). Vir die voëlkykers is daar lusmaker-sessies vanaf Vrydag tot Sondag deur Peter Ginn.
Begeleide velduitstappies wat deur kundiges aangebied word neem besoekers in die natuur rondom De Rust waar praktiese sessies gehou word.
'n Sterrekykaand is vir vanaand (Donderdag) by Kammanassie Blue in De Rust se hoofstraat geskeduleer. Die bekende Wim Filmalter van Riversdal sal met teleskope die gehoor op 'n begeleide toer van die sterrehemel neem.
Die asemrowende geologiese wonders van die omgewing word op Saterdag deur Chris Lee en Paul Rixom verken, gevolg deur busrit oor die Swartbergpas op Sondag. 'n Kinderprogram is ingewerk in die hoofprogram en is op aanvraag beskikbaar.
'n Unieke werksessie oor die hantering van donkies word ook op Saterdag vanaf 12:00 aangebied. Die donkie-eienaars van De Rust sal die kundigheid van Bruce Joubert nuttig en insiggewend vind.
Daar word 'n lesing aangebied oor die gebruik van donkies en diere in die trekbehoeftes van die mens.
Trekdiere is 'n perfekte voorbeeld van hernubare energie – en hulle is ge-regtig om kundig hanteer te word – 'n vaardigheid wat in die moderne samelewing verlore geraak het.
'n Dankseggingsgeleentheid wat as 'n kinderdiens aangebied word vind Sondagoggend om 10:00 in die dorp se NG kerk plaas. Kinderkore tree tydens die diens op.